《爱人堂为李几仲赋》
宋代·苏过

读书当读孔孟书，我饱尚可推其馀。莫求捷径拾青紫，口但澜翻腹空虚。

孔孟之功如药石，洗濯肝胃充肌肤。如农去莠植嘉谷，如行九折遇坦途。

我怜赤子在远域，疾痛不闻其叫呼。何当攘臂问民瘼，古之循吏谁为儒。

我观李侯少英特，闭门不曳侯王裾。诗书已误半世事，一割未信鸡牛殊。

弹冠小县何所为，长养善类恶者诛。作堂之名固有在，要使膏泽流海隅。

不愿力田频赐爵，不愿校雠归石渠。使我三年饭脱粟，活此千人为亲娱。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。